
Hervadás. Érzékeny regények tudástörténeti megközelítésben

Az érzékenység irodalmának vizsgálatában az elemzett művekkel kortárs antropológiai, esztétikai, morál- vagy természetfilozófiai tudás feltárása és elemzése hasznos és termékeny eljárásnak tekinthető. Ezzel együtt egyértelmű azonban, hogy az irodalom funkciója a kései felvilágosodás időszakában sem a puszta tudománynépszerűsítés vagy ismeretterjesztés. A tudományos ismeretként azonosított és tudománytörténeti összefüggésben értelmezett tudás ezekben a szövegekben nem a bizonyosság igényével lép fel, hanem változatos perspektívákból válik szemlélhetővé. Az, hogy az imént felsorolt diszciplínák aktuális eredményei számos esetben a 18. század utolsó harmadának regényeiből is kiolvashatók, inkább az irodalom diszkurzusokat összekötő funkciójára, interdiszkurzív jellegére mutat rá. Mivel az irodalom, szemben a tudományos diszciplínákkal, nem rendelkezik saját speciális diszkurzív tartalommal, a különböző – a korszakban épp formálódóban lévő, institucionalizálódó – tudományterületek tudományos ismeretei, valamint előbbiek és a hétköznapi gondolkodás sémái, vagyis a bizonytalan tudás szférája közt is kapcsolatot képes teremteni. Ebben a képletben a sajátosan irodalmi hozzáadott érték azt a poétikai eszköztárat és képességet jelenti, amely révén az irodalmi szövegek megformálódnak, műfaji kódjuknak megfelelő alakot öltenek, létrehozva azokat a fiktív világokat, ahol a különböző diszkurzusok, valamint a valóságos és lehetséges közti átjárás lehetővé válik.
Az érzékeny irodalom vizsgálata során az e műcsoportban kidolgozott fiktív világok hasonló és jellegzetes vonásait, elemeit igyekeztem beazonosítani, kiemelt figyelmet szentelve az „egész emberként” fölfogott emberi lény pszichés és testi folyamatait megjelenítő poétikai eszközöknek. A 18. század második felének regényeit át- meg átszövik a természeti képek és a rendszerbe szerveződő növényi metaforák, nem függetlenül attól, hogy a regények hősei meglehetősen sok időt töltenek különféle természeti terekben, ahol időnként virágzó, máskor hervatag növényekkel kerülnek közvetlen érintkezésbe. Kutatásom alatt arra igyekszem választ találni, milyen funkciót tulajdoníthatunk az érzékenység regényirodalmában a növényi metaforarendszerek masszív poétikai rétegének? Úgy vélem, ez a kérdés, ha kellő távolságból és megfelelő körültekintéssel közelítünk hozzá, az érzékeny regények „érzékenységének” mibenlétéhez is közelebb vihet, így új szempontokat nyithat meg ezen alkotások értő befogadásához.



